Βεατρίκη Πότερ

### Επιτεύγματα

Κατάφερε να επιβληθεί ως συγγραφέας και επιχειρηματίας σε μία εποχή που οι γυναίκες αντιμετωπίζονταν ως πολίτες δεύτερης κατηγορίας και τόλμησε να προτείνει τις δικές της ιδέες και θεωρίες στην επιστημονική κοινότητα.

**Η Βεατρίκη (Μπίατριξ) Πότερ** (Beatrix Potter, 28 Ιουλίου 1866 - 22 Δεκεμβρίου 1943) ήταν Αγγλίδα παιδική συγγραφέας, εικονογράφος και φυσική επιστήμονας γνωστή για τα βιβλία της με ήρωα τον Πίτερ το Κουνελάκι (Peter Rabbit) αλλά και τις επιστημονικές εικονογραφήσεις εντόμων και μανιταριών.

Η Πότερ γεννήθηκε στο Λονδίνο σε καλλιτεχνική οικογένεια. Ως παιδί είχε ελάχιστους φίλους, αλλά αγαπούσε πολύ τα ζώα και μεγάλωσε με πολλά κατοικίδια. Είχε μεγάλη φαντασία και αγαπούσε το διάβασμα και ζωγράφιζε διάφορα ζωάκια, κυρίως κουνέλια και ποντικάκια, όπως τα φαντάζονταν σε ανθρωπομορφικούς ρόλους. Στα 14 της ξεκίνησε να κρατά ημερολόγιο που ήταν γραμμένο σε κώδικα και περιείχε σκίτσα της. Αγαπούσε τις φυσικές επιστήμες (εκτός από την αστρονομία!) και γονείς της φρόντισαν να τη σπουδάσουν αν και κάτι τέτοιο ήταν ασυνήθιστο για μία κοπέλα κατά την Βικτωριανή Εποχή.

Προκειμένου να βγάλουν χρήματα εκείνη και ο αδερφός της άρχισαν να σχεδιάζουν και να πωλούν χριστουγεννιάτικες και άλλες κάρτες ενώ η Βεατρίκη Πότερ άρχισε να εικονογραφεί παιδικά βιβλία. την ίδια εποχή άρχισε να συλλέγει απολιθώματα, να επισκέπτεται αρχαιολογικούς τόπους και να μελετά τα έντομα αλλά πολύ σύντομα το ενδιαφέρον της επικεντρώθηκε στη μυκολογία (τη μελέτη των μανιταριών). Ξεκίνησε να τα σχεδιάζει αρχικά λόγω των όμορφων χρωμάτων τους αλλά το ενδιαφέρον της για αυτά μεγάλωσε όταν το καλοκαίρι του 1892 (όταν εκείνη ήταν 26 ετών) γνώρισε στις διακοπές της τον φυσιοδίφη και ερασιτέχνη μυκολόγο Τσαρλς Μάκιντος (που ήταν οικογενειακός φίλος) που τη δίδαξε ταξονομία.

 Η Πότερ είχε αναπτύξει μεγάλη αλληλογραφία και στα γράμματά της πάντα έβαζε και κάποια από τις εικόνες που είχε σχεδιάσει, κυρίως όταν το γράμμα της προορίζονταν να διαβαστεί από κάποιο παιδί. Τον Σεπτέμβρη του 1893 έστειλε ένα γράμμα στο μικρό γιο της κουβερνάντας της όπου του έγραφε μια ιστορία για τέσσερα κουνελάκια που ονομάζονταν Φλόπσι, Μόπσι, Κότοντεϊλ και Πίτερ. Αυτό το γράμμα έμελλε να γίνει το πιο διάσημο γράμμα σε παιδί και η αρχή της λογοτεχνικής της καριέρας που σημαδεύτηκε από τον πιο γνωστό ήρωά της, τον Πίτερ το Κουνελάκι. Αρχικά κανείς δεν ήθελε να εκδόσει τις ιστορίες της και το πρώτο της βιβλίο το εξέδωσε μόνη της με δικά της έξοδα για την οικογένειά της.

Τότε ο οικογενειακός φίλος Χάρντγουικ Ρόνσλεϊ, που ήταν γνωστός ιερέας, πολιτικός και ποιητής, πήρε το ββλίο και άρχισε να το δείχνει σε διάφορους εκδοτικούς οίκους στο Λονδίνο και τελικά, μετά και από σύσταση του διάσημου εικονογράφου παιδικών βιβλίων Λέσλι Μπρουκ, εκδόθηκε το 1902 με τίτλο *Η Ιστορία του Πίτερ του Κουνελιού* και έγινε τεράστια επιτυχία. Από τότε η Πότερ εξέδωσε 28 βιβλία και, σαν σωστή επιχειρηματίας, κατασκεύασε και πώλησε αμέτρητα αντικείμενα σχετικά με τον δημοφιλή παιδικό ήρωά της.

Περίεργη σχετικά με το πως αναπαράγονται τα μανιτάρια, άρχισε να τα μελετά και το 1895 (όταν ήταν 29 ετών) ανέπτυξε μια δική της θεωρία που ερχόταν σε αντίθεση με όσα πίστευαν οι επιστήμονες μέχρι τότε. Δύο χρόνια αργότερα κατέθεσε σχετική εργασία στην Ένωση Λινναίου (Linnean Society) που ασχολείται με την ταξονομία και τη φυσική ιστορία αλλά (όπως και στην περίπτωση της **Γιούνις Φουτ**) δεν της επιτράπηκε να την παρουσιάσει γιατί ήταν γυναίκα. Την εργασία της τελικά παρουσιάσε ο διάσημος φυσιοδίφης Τζορτζ Μασέ που ήταν προσωπικός της φίλος. Η Πότερ τελικά απέσυρε την εργασία της και σήμερα δεν διασώζεται αντίγραφό της. Την ίδια χρονιά πέθανε από ασθένεια και ο αρραβωνιαστικός της. Μόλις το 1997 η Ένωση Λινναίου παραδέχτηκε ότι συμπεριφέρθηκε στην Βεατρίκη Πότερ «ποταπά».

   Τελικά η Βεατρίκη Πότερ αγόρασε ένα αγρόκτημα και παντρεύτηκε. Έγινε πολύ πλούσια από τα αγροκτημά της, έγινε διάσημη από τις παιδικές ιστορίες που δημοσίευε και, παρά το γεγονός πως δεν έκανε παιδιά, απόλαυσε μια γεμάτη οικογενειακή ζωή καθώς ο σύζυγός της είχε πολλά παιδιά από προηγούμενο γάμο και μεγάλη οικογένεια. Βοήθησε να μορφωθούν οι πολυάριθμες ανιψιές του άντρα της και υποστήριζε οικονομικά τις προσκοπίνες και τους επέτρεπε να κατασκηνώνουν στη γη της τα καλοκαίρια.

Πέθανε το 1943 από πευμονία και καρδιακή ανεπάρκεια και άφησε πίσω της μία τεράστια κληρονομιά στην παιδική λογοτεχνία αλλά και στην επιστημονική εικονογράφηση καθώς οι εικόνες μανιταριών που ζωγράφησε κατά τη διάρκεια της ζωής της δεν αντέγραφαν τα καθιερωμένα στην επιστήμη της εποχής αλλά παρουσίαζαν όσα πραγματικά παρατηρούσε η Πότερ. Για παράδειγμα, τα σπορία του είδους *Τρεμέλλα* που παρουσιάζει στις εικόνες της δεν περιγράφηκαν στην επιστημονική βιβλιογραφία παρά μόνο 45 χρόνια αργότερα. Μέχρι και σήμερα οι μυκολόγοι εξακολουθούν να καταφεύγουν στις εικόνες της για να αναγνωρίσουν διάφορα είδη μανιταριών.

 Η Βεατρίκη Πότερ κατάφερε να επιβληθεί ως συγγραφέας και επιχειρηματίας σε μία εποχή που οι γυναίκες αντιμετωπίζονταν ως πολίτες δεύτερης κατηγορίας και τόλμησε να προτείνει τις δικές της ιδέες και θεωρίες στην επιστημονική κοινότητα.

## Βλέπε επίσης

* Μαρία Σίβυλλα Μέριαν, φυσιοδίφης και επιστημονική εικονογράφος του 17ου αι.
* Αν Κίνσμπερι Γουόλστονκραφτ,
* Μαίρη Ντέλανι,

## Παραπομπές

1. ↑ 1,0 1,1 "Beatrix Potter (1866-1943): The Tale of the Linnean Society". The Linnean Society.
2. ↑ Lear, Linda (2007). "Beatrix Potter: A Life in Nature". St. Martin's. ISBN 9780312369347